**Vaikuttava surujuhla**

Minulla oli perjantaina 10.11. vapaapäivä. Avasin television, kun siellä oli alkanut suora lähetys presidentti Martti Ahtisaaren hautajaisista. En muista, milloin viimeksi olisin hiljentynyt ja rauhoittunut siten, kun tuota lähetystä katsoessani sain kokea.

Tilaisuuden puheista nousi paitsi paljon yhteisesti hyvää muisteltavaa ja meille oman elämän kannalta arvokasta muistettavaa. Rauha on tahdon asia, nimittäin hyvän tahdon. Hyvään tahtoon kuuluu, että annamme jokaiselle ihmiselle arvon emmekä ylenkatso toisia ihmisiä millään perusteella. Lähimmäisyys näkyy ja tuntuu ihmisen lämpimänä suhtautumisena toisiin ihmisiin ja tekoina/sanoina, jotka antavat toiselle ihmiselle toivoa ja uskoa tulevaan. Jokaisella ihmisellä on kyky hyvään ja pahaan. Sen kun muistaisin omalta kohdaltanikin! Siten voisi toisten tuomarointi vaieta ja yrittäisin katsoa jokaisessa olevaan hyvään ja mahdollisesti kannustaa sen puoleen. Ja sehän sopii jo maalaisjärkeenkin, että minkä ihminen on rikkonut voi ihminen myös korjata. Voi, kun laskeutuisimme vihollisuuksien asemista keskustelemaan, kuuntelemaan ja sopimaan ja lopuksi ”*Ainoa tapa olla ehjä, terve ja onnellinen ihminen on oppia antamaan anteeksi”.*

Puheita ympäröi musiikki. Uskon, että jokainen Cantores Minoresin poika muistaa tuon keikan ja sen tunnelman. Tilaisuus oli Kaartin sotilassoittokunnalle paitsi työ- myös kunniatehtävä; he soittivat sydämestään. Voin vain arvailla, miten pitkiä ja tiiviitä työpäiviä tuomiokirkon kanttorit olivat tehneet tuota tilaisuutta valmisteltaessa. Siunaamisen jälkeen arvovaltainen seurakunta lauloi lasten virren 501, ”*Kuule Isä taivaan pyyntö tää*”. Se oli rukous sen työn puolesta, jolla presidentti Ahtisaari palveli Jumalaa. Rukous sen puolesta, että työ jatkuu. Jumala meitä siinä auttakoon. Finlandia-hymni ja Narvan marssi tekivät olon sanattomaksi. Ne tiivistivät Suomen historian. Isillemme kiitos.

Sotilaat palvelivat tilaisuudessa niin kuin sotilaat vain voivat palvella. He tekivät kaikessa kunniaa isänmaalle ja heidän arvostus kunniatehtäväänsä ja presidentti Ahtisaarta kohtaan välittyi – ei uskoisi, että sellainenkin saattoi tuntua kotikatsomossa saakka, kun kehonkieli oli kuitenkin säänneltyä. He tekivät tilaisuuden omaisille turvalliseksi, en tarkoita fyysistä vaan henkistä turvallisuutta. Ihailin suuresti jokaisen sotilaan osuutta surujuhlassa.

Yle teki työtään lähettäessään suorana valtiolliset hautajaiset. Toimittajat kertoivat kauniisti koko ajan mitä tapahtuu ja avasivat tilaisuuden arvokkaita hetkiä hautaan laskua myöten. Kiitän heidän kunnioituksestaan tilaisuutta kohtaan tässä moniarvoistuvassa yhteiskunnassamme. Kirkko kantaa kulttuuria ja ehkä yhdisti kansaamme ainakin tuon surujuhlan ajan.

Päivi Helén

kirkkoherra